Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ που εξουσιοδοτεί το Ηνωμένο Βασίλειο να εφαρμόσει διαφοροποιημένο συντελεστή ειδικού φόρου κατανάλωσης στα καύσιμα που περιέχουν βιοντίζελ σύμφωνα με το άρθρο 8 παράγραφος 4 της οδηγίας 92/81/ΕΟΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. υποβολη τησ αιτησησ

1.1. Με την επιστολή της 15ης Ιουνίου 2001, οι βρετανικές αρχές υπέβαλαν αίτηση στην Επιτροπή για παρέκκλιση που θα επιτρέπει την διαφοροποίηση του ειδικού φόρου κατανάλωσης για το βιοντίζελ, σύμφωνα με το άρθρο 8 παράγραφος 4 της οδηγίας 92/81/ΕΟΚ. [1]

[1] Οδηγία που δημοσιεύθηκε στην ΕΕ L 316, 31.10.1992, σ.. 12, όπως τροποποιήθηκε τελευταία από την οδηγία 94/74/EC (ΕΕ L 365, 31.12.1994, σp. 46).

Προκειμένου να λάβει τις απαραίτητες πληροφορίες για την αξιολόγηση της αίτησης, η Επιτροπή απέστειλε πρόσθετες ερωτήσεις με τις επιστολές της 12ης και της 16ης Οκτωβρίου 2001, στις οποίες απάντησαν οι βρετανικές αρχές στις 6 Σεπτεμβρίου, 5 Οκτωβρίου 2001 και 26 Νοεμβρίου 2001. Διεξήχθη συνεδρίαση μεταξύ των εκπροσώπων της Επιτροπής (ΓΔ COMP και TAXUD) και των βρετανικών αρχών στις 17 Σεπτεμβρίου 2001. Η Επιτροπή στις 17 Δεκεμβρίου 2001 υπέβαλε περαιτέρω ερωτήσεις. Μια επιστολή των βρετανικών αρχών στις 9 Ιανουαρίου 2002 επέτρεψε στην Επιτροπή να ολοκληρώσει την αξιολόγηση της αίτησης για παρέκκλιση.

Η αξιολόγηση της βρετανικής αίτησης πραγματοποιήθηκε σε στενή συνεργασία με τη ΓΔ COMP, που είναι αρμόδια για το θέμα των κρατικών ενισχύσεων όσον αφορά τη μείωση του φόρου.

1.2. Το ΗΒ προτείνει την τροποποίηση του νόμου του 1979 σχετικά με τη φορολόγηση των υδρογονανθράκων με σκοπό την εφαρμογή χαμηλότερου συντελεστή φόρου ειδικής κατανάλωσης για το βιοντίζελ που χρησιμοποιείται ως καύσιμο για οδικές μεταφορές, με έναρξη ισχύος από το προσεχές οικονομικό έτος (άνοιξη 2002). Το μέτρο αυτό αποσκοπεί στη βελτίωση του περιβάλλοντος με την ενθάρρυνση της χρησιμοποίησης καθαρότερου βιοντίζελ με μείωση του φόρου για την εν λόγω μορφή ντίζελ.

Το Ηνωμένο Βασίλειο εφαρμόζει ήδη δύο συντελεστές ειδικού φόρου κατανάλωσης για το πετρέλαιο εσωτερικής καύσεως που χρησιμοποιείται ως προωθητικό καύσιμο: έναν για το συμβατικό καύσιμο ντίζελ, και έναν για το ντίζελ εξαιρετικά χαμηλής περιεκτικότητας σε θείο (ULSD), του οποίου η περιεκτικότητα σε ντίζελ δεν υπερβαίνει τα 50 μέρη ανά εκατομμύριο [2] (ppm). Οι διαφοροποιημένοι συντελεστές εισήχθησαν για να προωθήσουν την παραγωγή και τη χρήση του ULSD ως καυσίμου οδικών μεταφορών, με σκοπό τη βελτίωση της ποιότητας του αέρα, ιδίως στις αστικές περιοχές. Αυτό αποδείχθηκε πολύ επιτυχές μέτρο: στο διάστημα μεταξύ 1997 και 1999, χάρη στη διαφoροποίηση του συντελεστή, το σύνολο σχεδόν της βρετανικής αγοράς ντήζελ στράφηκε προς το ULSD. Το Ηνωμένο Βασίλειο επιθυμεί επί του παρόντος να ενθαρρύνει την παραγωγή και χρησιμοποίηση του βιοντίζελ βιολογικής προέλευσης ως καυσίμου για οδικές μεταφορές με την εισαγωγή ακόμη πιο χαμηλού συντελεστή. Το ΗΒ σκοπεύει να καθορίσει τον δασμό για το βιοντίζελ σε 20 πέννες ανά λίτρο λιγότερο από ότι για το ντίζελ εξαιρετικά χαμηλής περιεκτικότητας σε θείο. Αυτό ισοδυναμεί με ειδικό φόρο κατανάλωσης 25,82 πέννες (41,4 λεπτά του ευρώ) ανά λίτρο σε τρέχουσες τιμές.

[2] Παρέκκλιση που ανανεώθηκε με την απόφαση του Συμβουλίου 2001/224/ΕΚ της 12.3.2001.

Οι αρχές του ΗΒ σκοπεύουν να εισάγουν μειωμένο φόρο με ισχύ από την άνοιξη του 2002 για πενταετή περίοδο ως το 2007. Ο μη εισπραχθείς φόρος λόγω της μείωσης του φόρου θα είναι της τάξεως των 10 εκατομμυρίων λιρών Αγγλίας έως 15 εκατομμύρια λίρες Αγγλίας ετησίως, αν και αυτό θα εξαρτηθεί από των αριθμό των παραγωγών που θα αποφασίσουν να παράγουν βιοντίζελ.

1.3. Το κόστος παραγωγής βιοντίζελ υπερβαίνει το κόστος του συμβατικού καυσίμου ντίζελ, και η τιμή λιανικής πώλησης θα είναι συνεπώς μη ανταγωνιστική εάν δεν μειωθεί ο φόρος. Η μείωση του φόρου αποσκοπεί απλώς στην αντιστάθμιση του πρόσθετου κόστους παραγωγής. Η άρση αυτής της διαφοράς θα επιτρέψει στο βιοντίζελ να πωλείται στην ίδια τιμή με το συμβατικό ντίζελ.

Η κυβέρνηση του ΗΒ θα επιθεωρεί σε ετήσια βάση το κόστος παραγωγής του βιοντίζελ, συμπεριλαμβανομένου του σχετικού κόστους παραγωγής μεθυλεστέρων ελαιοκράμβης (RME) και αναγεννημένου φυτικού ελαίου, και τις μεταβολές των τιμών μεθυλεστέρων ελαιοκράμβης σε σχέση με τις τιμές των ορυκτών καυσίμων, και συνεπώς θα εξακριβώνει ότι δεν πραγματοποιείται υπεραντιστάθμιση. Η κυβέρνηση του ΗΒ δεσμεύεται ρητά να υποβάλλει ετήσιες εκθέσεις στην Επιτροπή που θα περιέχουν τα συμπεράσματα των εν λόγω ελέγχων. Όσον αφορά τις τυχόν μεταβολές του συντελεστή, θα πραγματοποιούνται στο πλαίσιο του ετήσιου προϋπολογισμού του Καγκελαρίου.

1.4. Με την επιφύλαξη περαιτέρω τροποποιήσεων, ο ορισμός του βιοντίζελ είναι: "καύσιμο που προέρχεται από βιομάζα ή χρησιμοποιημένα τηγανισμένα έλαια, που μπορούν να χρησιμοποιηθούν ως καύσιμα οδικών μεταφορών".

Υπό την προϋπόθεση ότι το εν λόγω καύσιμο ανταποκρίνεται στο συγκεκριμένο ορισμό του βιοντίζελ, η μείωση του φόρου θα χορηγείται σε κάθε παραγωγό βιοντίζελ του ΗΒ [3], σε κάθε παραγωγό βιοντίζελ σε άλλο κράτος μέλος (ή τρίτη χώρα) του οποίου το προϊόν εισάγεται στο ΗΒ και σε κάθε εισαγωγέα βιοντίζελ στο ΗΒ. Οι αρχές του ΗΒ θεωρούν ότι η εγχώρια παραγωγή δεν είναι πιθανό να υπερβαίνει 1% των συνολικών πωλήσεων ντίζελ στο παρόν επίπεδο φόρου.

[3] Σύμφωνα με την κυβέρνηση του ΗΒ, δεν υπάρχει επί του παρόντος εμπορική παραγωγή βιοντίζελ στο ΗΒ.

1.5. Το φορολογικό κίνητρο θα εφαρμοστεί στο καθαρό βιοντίζελ στο σημείο παραγωγής ή εισαγωγής. To βιοντίζελ μπορεί να χρησιμοποιηθεί ως καθαρό καύσιμο ή να αναμιχθεί με καύσιμα ντίζελ (μέχρι 5% κατ'όγκον) σύμφωνα με το ΕΝ590.Ο φόρος για τα εισαχθέντα μίγματα θα πρέπει να καταβάλλεται με βάση τον κατάλληλο συντελεστή για τα συστατικά μέρη στη σωστή αναλογία.

1.6. Η προώθηση του βιοντίζελ αποτελεί πρωτίστως μέτρο για την ελάττωση των κλιματολογικών μεταβολών, παρόλο που η συνολική μείωση των εκπομπών αερίων που ευθύνονται για το φαινόμενο του θερμοκηπίου στο ΗΒ ενδέχεται να είναι μικρή, δεδομένου ότι το βιοντίζελ αναμένεται να αντιπροσωπεύει ένα μικρό μόνο ποσοστό των πωλήσεων ντίζελ. Δεν προβλέπεται ότι η προώθηση του βιοντίζελ θα συμβάλει στη βελτίωση της ποιότητας του ατμοσφαιρικού αέρα, τουλάχιστον όσον αφορά τα οξείδια του αζώτου (NOx) και τα αιωρούμενα σωματίδια (PM10), τους δύο σημαντικότερους για το ΗΒ ατμοσφαιρικούς ρύπους. Δεν υπάρχουν βάσιμες ενδείξεις ότι το βιοντίζελ θα οδηγήσει σε σημαντική μείωση των εκπομπών των δύο αυτών ρύπων, ενώ είναι πιθανό ότι το μεγαλύτερο μέρος του βιοντίζελ θα καταναλώνεται αναμεμειγμένο με ντίζελ.

Επίσης, το εν λόγω μέτρο μπορεί να αποφέρει ορισμένα οφέλη στον τομέα της διαχείρισης των αποβλήτων, εφόσον χρησιμοποιηθούν φυτικά έλαια ως πρώτη ύλη. Τα οφέλη στον τομέα της αλλαγής του κλίματος θα εκτιμηθούν ποσοτικά όταν θα γνωρίζουμε με μεγαλύτερη ακρίβεια το επίπεδο και το είδος παραγωγής του βιοντίζελ μετά την εφαρμογή της μείωσης του συντελεστή.

1.7. Η κυβέρνηση του ΗΒ εξετάζει το ενδεχόμενο εφαρμογής μειώσεων ή απαλλαγών από τον ειδικό φόρο κατανάλωσης σε μια σειρά καυσίμων που χρησιμοποιούνται στο πλαίσιο πειραματικών έργων. Ωστόσο, όσον αφορά το βιοντίζελ, δεν απαιτείται η ύπαρξη πειραματικού έργου, δεδομένου ότι η ανάπτυξή του έχει υπερβεί το στάδιο της πειραματικής εφαρμογής: η τεχνολογία για την παραγωγή του βιοντίζελ είναι ήδη γνωστή και έχει αποτελέσει αντικείμενο πολλών δοκιμών.

2. Αξιολογηση απο την Επιτροπη

2.1. Σύμφωνα με το άρθρο 8 παράγραφος 4 της οδηγίας 92/81/EΟΚ του Συμβουλίου, το Συμβούλιο, αποφασίζοντας με ομοφωνία μετά από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να εφαρμόσει περαιτέρω απαλλαγές ή μειώσεις των ειδικών φόρων κατανάλωσης για συγκεκριμένους λόγους πολιτικής.

Οι βρετανικές αρχές υπέβαλαν αίτηση στην Επιτροπή για παρεκκλίσεις που θα τους επιτρέψουν να εφαρμόζουν μειώσεις του ειδικού φόρου κατανάλωσης για το βιοντίζελ που χρησιμοποιείται ως καύσιμο για οδικές μεταφορές σύμφωνα με το άρθρο 8 παράγραφος 4 της οδηγίας 92/81/ΕΟΚ [4]

[4] Οδηγία που δημοσιεύτηκε στην ΕΕ L 316, της 31.10.1992, σ. 12, όπως τροποποιήθηκε τελευταία από την οδηγία 94/74/EΚ (ΕΕ L 365, 31.12.1994, σ. 46).

Όπως απαιτεί η οδηγία 92/81/ΕΟΚ, τα άλλα κράτη μέλη ενημερώθηκαν σχετικά με την αίτηση του Ηνωμένου Βασιλείου.

2.2. Θα πρέπει να εξεταστεί αν οι απαλλαγές που ζητούνται βάσει του άρθρου 8 παράγραφος 4 της οδηγίας 92/81/ΕΟΚ συμβιβάζονται με τις κοινοτικές πολιτικές.

Από το 1985 ενθαρρύνεται η ανάπτυξη ανανεώσιμων πηγών ενέργειας και βιοκαυσίμων. Η οδηγία 85/536/ΕΟΚ του Συμβουλίου, της 5ης Δεκεμβρίου 1985 για την εξοικονόμηση αργού πετρελαίου με τη χρήση συστατικών υποκατάστατων καυσίμων [5] υπογραμμίζει το ρόλο των βιοκαυσίμων για τον περιορισμό της εξάρτησης των κρατών μελών από τις εισαγωγές πετρελαιοειδών και επιτρέπει την προσθήκη στο πετρέλαιο μέχρι και 5% κατ'όγκο αιθανόλης και μέχρι 15% κατ'όγκο αιθυλοτριτοβουτυλαιθέρα (ΕΤΒΕ). Σύμφωνα με τις αποφάσεις του Συμβουλίου 93/500/ΕΟΚ [6] και 98/352/EΚ [7] και την απόφαση 646/2000/EΚ του Ευρωπαϊκού Κοινοβουλίου και του Συμβουλίου, [8] εγκρίθηκε το πρόγραμμα ALTENER για την προώθηση των ανανεώσιμων πηγών ενέργειας στην Κοινότητα με σκοπό την εξασφάλιση μεριδίου της αγοράς για τα βιοκαύσιμα σε ποσοστό 5% της συνολικής κατανάλωσης καυσίμων για αυτοκίνητα οχήματα μέχρι το 2005. Η Λευκή Βίβλος του 1997 για τις ανανεώσιμες πηγές ενέργειας [9] πρότεινε να καθοριστεί στόχος παραγωγής 18 εκατομμυρίων τόνων υγρών βιοκαυσίμων μέχρι το 2010 στο πλαίσιο ενός συνολικού στόχου διπλασιασμού του μεριδίου κατανάλωσης των ανανεώσιμων πηγών ενέργειας στην ΕΕ μέχρι το ίδιο έτος. Η Πράσινη Βίβλος της Επιτροπής με τίτλο "Προς μία ευρωπαϊκή στρατηγική για την ασφάλεια του ενεργειακού εφοδιασμού" [10] υπογραμμίζει το σημαντικό ρόλο που διαδραματίζουν τα φορολογικά μέτρα για την επίτευξη αυτών των στόχων με μείωση της διαφοράς μεταξύ των τιμών κόστους των βιοκαυσίμων και των ανταγωνιστικών τους προϊόντων. Η Επιτροπή ενέκρινε πρόσφατα, στις 7 Νοεμβρίου 2001, [11] σχέδιο δράσης και δύο προτάσεις οδηγιών για τη χρήση υποκατάστατων καυσίμων στον τομέα των μεταφορών, προτείνοντας καταρχάς κανονιστικά και φορολογικά μέτρα για την προώθηση των βιοκαυσίμων.

[5] Οδηγία του Συμβουλίου 85/536/EΟΚ της 5ης Δεκεμβρίου 1985, ΕΕ L 334, 12.12.1985, σ.20, όπως τροποποιήθηκε τελευταία από την οδηγία 87/441/EΚ της 29ης Ιουλίου 1987 (ΕΕ L 238, 21.8.1987, σ. 40). Η οδηγία 85/536/ΕΟΚ καταργήθηκε την 1.1.2000 (Άρθρο 12 (1) της οδηγίας 98/70/EΚ του Ευρωπαϊκού Κοινοβουλίου και του Συμβουλίου της 13ης Οκτωβρίου 1998 σχετικά με την ποιότητα των καυσίμων βενζίνης και ντίζελ και την τροποποίηση της οδηγίας 93/12/ΕΟΚ του Συμβουλίου (ΕΕ L 350, 28.12.1998, σ. 58 - 68).

[6] ΕΕ L 235, 18.9.1993, σ. 41.

[7] ΕΕ L 159, 3.6.1998, σ. 53.

[8] ΕΕ L 79, 25.10.2000, σ. 1.

[9] COM(1997) 599 τελικό, 26.11.1997.

[10] COM(2000) 769 τελικό, 29.11.2000.

[11] COM(2001) 547 τελικό, 7.11.2001.

Η μείωση των φόρων που ζητούν οι βρετανικές αρχές ευθυγραμμίζεται, συνεπώς, με την κοινοτική πολιτική προώθησης του τομέα των βιοκαυσίμων ενόψει της προστασίας του περιβάλλοντος και της διασφάλισης ενεργειακής επάρκειας.

Η Επιτροπή υπογραμμίζει ότι οι φορολογικές μειώσεις που προτείνει το Ηνωμένο Βασίλειο είναι ανάλογες προς το ποσοστό του βιοκαυσίμου που περιέχεται στο τελικό προϊόν και ότι οι πραγματικοί συντελεστές ειδικών φόρων κατανάλωσης είναι υψηλότεροι από τους ελάχιστους συντελεστές που ισχύουν στην Κοινότητα:

>ΘΕΣΗ ΠIΝΑΚΑ>

Οι βρετανικές αρχές ανέλαβαν την υποχρέωση να επανεξετάζουν τη μείωση των ειδικών φόρων κατανάλωσης κάθε έτος, ώστε να διασφαλίζουν ότι αυτό δεν υπερβαίνει το επιπλέον κόστος παραγωγής βιοντίζελ σε σύγκριση με το κόστος παραγωγής ισοδύναμων φυσικών καυσίμων. Για το σκοπό αυτό, η κυβέρνηση του ΗΒ θα εξετάζει το κόστος παραγωγής βιοκαυσίμων, ιδίως το κόστος παραγωγής βιοντίζελ (RME) και των αναγεννημένων υδρογονανθράκων φυτικής προέλευσης και τη διακύμανση των τιμών κραμβέλαιου σε σχέση με τις τιμές των φυσικών καυσίμων. Κάθε ενδεχόμενη αλλαγή των εφαρμοζομένων συντελεστών θα αναγράφεται στον ετήσιο προϋπολογισμό.

Η ζητούμενη φορολογική διαφοροποίηση έχει περιορισμένη διάρκεια. Ο μειωμένος συντελεστής για το βιοντίζελ θα αρχίσει να ισχύει την άνοιξη του 2002 και θα διατηρηθεί σε ισχύ για πενταετή περίοδο μέχρι το 2007.

Όσον αφορά τις ρυθμίσεις για τις κρατικές ενισχύσεις, θα εκδοθεί απόφαση της Επιτροπής για τη συμβατότητα της πρότασης μόλις το Συμβούλιο επιτρέψει να ικανοποιηθεί το αίτημα του Ηνωμένου Βασιλείου.

3. Απόφαση

Η Επιτροπή προτείνει στο Συμβούλιο να επιτρέψει βάσει του άρθρου 8 παράγραφος 4 της οδηγίας 92/81/EΟΚ του Συμβουλίου, στο Ηνωμένο Βασίλειο να εφαρμόζει μέχρι το 2007 διαφοροποιημένους συντελεστές ειδικών φόρων κατανάλωσης για τα καύσιμα που περιέχουν βιοντίζελ και για το καθαρό βιοντίζελ που χρησιμοποιούνται στις οδικές μεταφορές.

Η μείωση των ειδικών φόρων κατανάλωσης δεν μπορεί να είναι μεγαλύτερη από το ποσό των ειδικών φόρων κατανάλωσης που αντιστοιχούν στην ποσότητα βιοκαυσίμων που περιέχουν τα προϊόντα για τα οποία μπορεί να ισχύσει η μείωση.

Η μείωση των ειδικών φόρων κατανάλωσης πρέπει να είναι τέτοια, ώστε να αποφεύγεται αντιστάθμιση μεγαλύτερη από το επιπλέον κόστος παραγωγής βιοκαυσίμων.

Οι συντελεστές των ειδικών φόρων κατανάλωσης που ισχύουν για τα μίγματα που αναφέρονται παραπάνω πρέπει να συμφωνούν με τους όρους της οδηγίας 92/82/ΕΟΚ του Συμβουλίου, της 19ης Οκτωβρίου 1992, για την προσέγγιση των συντελεστών των ειδικών φόρων κατανάλωσης στα πετρελαιοειδή, [12] ιδίως με τους ελάχιστους συντελεστές που καθορίζονται στο άρθρο 5 αυτής.

[12] Οδηγία που δημοσιεύθηκε στην ΕΕ L 316, 31.10.1992, σ. 19, όπως τροποποιήθηκε τελευταία από την οδηγία 94/74/EΚ (ΕΕ L 365, 31.12.1994, σ. 46).

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ που εξουσιοδοτεί το Ηνωμένο Βασίλειο να εφαρμόσει διαφοροποιημένο συντελεστή ειδικού φόρου κατανάλωσης στα καύσιμα που περιέχουν βιοντίζελ σύμφωνα με το άρθρο 8 παράγραφος 4 της οδηγίας 92/81/ΕΟΚ

(μόνο το αγγλικό κείμενο είναι αυθεντικό)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη,

τη συνθήκη για την ίδρυση της Ευρωπαϊκής Κοινότητας,

την οδηγία 92/81/ΕΟΚ του Συμβουλίου, της 19ης Οκτωβρίου 1992 για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή, [13] ιδίως το άρθρου 8 παράγραφος 4,

[13] ΕΕ L 316, 31.10.1992, σ. 12. Οδηγία που τροποποιήθηκε τελευταία από την οδηγία 94/74/EΚ (ΕΕ L 365, 31.12.1994, σ. 46).

την πρόταση της Επιτροπής,

Εκτιμώντας τα εξής:

(1) Το Ηνωμένο Βασίλειο ζήτησε να του επιτραπεί να εφαρμόζει διαφοροποιημένο συντελεστή ειδικού φόρου κατανάλωσης για το βιοντίζελ που χρησιμοποιείται στις οδικές μεταφορές είτε ως καθαρό καύσιμο είτε ως μίγμα καυσίμων ντίζελ μέχρι 5% κατ'όγκο σύμφωνα με το ΕN590.

(2) Τα λοιπά κράτη μέλη ενημερώθηκαν για το εν λόγω αίτημα.

(3) Από το 1985 ενθαρρύνεται η ανάπτυξη ανανεώσιμων πηγών ενέργειας και βιοκαυσίμων. Η Επιτροπή ενέκρινε πρόσφατα, στις 7 Νοεμβρίου 2001 [14] σχέδιο δράσης και δύο προτάσεις οδηγιών για τη χρήση υποκατάστατων καυσίμων στον τομέα των μεταφορών, θεσπίζοντας καταρχάς κανονιστικά και φορολογικά μέτρα για την προώθηση των βιοκαυσίμων.

[14] COM(2001) 547 τελικό, 7.11.2001

(4) Η παρέκκλιση που ζητούν οι βρετανικές αρχές ευθυγραμμίζεται, συνεπώς, με την κοινοτική πολιτική προώθησης του τομέα των βιοκαυσίμων ενόψει της προστασίας του περιβάλλοντος και της διασφάλισης ενεργειακής επάρκειας.

(5) Ο συντελεστής για το βιοντίζελ θα είναι κατά 20 πέννες ανά λίτρο μικρότερος από το συντελεστή που εφαρμόζεται στο ντίζελ εξαιρετικά χαμηλής περιεκτικότητας σε θείο (ULSD). Αυτό ισοδυναμεί με ειδικό φόρο κατανάλωσης που ανέρχεται σε 25,82 πέννες (41,4 λεπτά του ευρώ) ανά λίτρο βιοντίζελ σε τρέχουσες τιμές. Εξάλλου, η μείωση του ειδικού φόρου κατανάλωσης που προτείνει το Ηνωμένο Βασίλειο είναι ανάλογη προς το ποσοστό του βιοκαυσίμου που περιέχεται στο τελικό προϊόν.

(6) Οι πραγματικοί συντελεστές ειδικών φόρων κατανάλωσης είναι μεγαλύτεροι από τους ελάχιστους ισχύοντες κοινοτικούς συντελεστές, σύμφωνα με την οδηγία του Συμβουλίου 92/82/ΕΟΚ, της 19ης Οκτωβρίου 1992, για την προσέγγιση των συντελεστών των ειδικών φόρων κατανάλωσης στα πετρελαιοειδή: [15]

[15] ΕΕ L 316, 31.10.1992, σ. 19. Οδηγία που τροποποιήθηκε τελευταία από την οδηγία 94/74/EΚ.

>ΘΕΣΗ ΠIΝΑΚΑ>

(7) Η ζητούμενη μείωση θα πρέπει να αφορά το βιοντίζελ, δηλαδή το καύσιμο που παράγεται από βιομάζα κατά την έννοια του άρθρου 2 στοιχείο β) της οδηγίας 2001/77/ΕΚ του Ευρωπαϊκού Κοινοβουλίου και του Συμβουλίου, της 27ης Σεπτεμβρίου 2001, για την προαγωγή της ηλεκτρικής ενέργειας που παράγεται από ανανεώσιμες πηγές στην εσωτερική αγορά ηλεκτρικής ενέργειας [16], ή που προέρχεται από χρησιμοποιημένα τηγανισμένα έλαια και χρησιμοποιείται ως καύσιμο για τις οδικές μεταφορές.

[16] ΕΕ L 283, 27.10.2001, σ. 33.

(8) Ο διαφοροποιημένος συντελεστής πρέπει να εφαρμόζεται στο καθαρό βιοντίζελ στο σημείο παραγωγής ή εισαγωγής. Στη συνέχεια το βιοντίζελ μπορεί να χρησιμοποιείται είτε ως καθαρό καύσιμο είτε ως μίγμα για καύσιμα ντίζελ. Για το φόρο που επιβάλλεται στα εισαγόμενα μίγματα θα πρέπει να εφαρμόζονται οι κατάλληλοι συντελεστές που ισχύουν για τα συστατικά μέρη στις αντίστοιχες αναλογίες.

(9) Το κόστος παραγωγής του βιοντίζελ υπερβαίνει το αντίστοιχο κόστος του συμβατικού ντίζελ και η τιμή λιανικής πώλησης αυτού δεν θα είναι ανταγωνιστική αν δεν επιτραπεί η μείωση του φόρου. Η φορολογική μείωση προορίζεται να αντισταθμίσει το πρόσθετο κόστος παραγωγής. Θα επιτρέψει την πώληση του βιοντίζελ σε παρόμοια τιμή με το συμβατικό ντίζελ.

(10) Η κυβέρνηση του Ηνωμένου Βασιλείου αναλαμβάνει την υποχρέωση να επανεξετάζει κάθε χρόνο το κόστος παραγωγής βιοντίζελ και να παρακολουθεί αν πραγματοποιείται υπεραντιστάθμιση.

(11) Η χορηγούμενη άδεια θα ήταν σκόπιμο να ισχύσει για πενταετή περίοδο.

(12) Η Επιτροπή επανεξετάζει τακτικά τις μειώσεις και τις απαλλαγές ώστε να διασφαλίζει ότι αυτές δεν στρεβλώνουν τον ανταγωνισμό ούτε παρεμποδίζουν τη λειτουργία της εσωτερικής αγοράς και δεν είναι ασυμβίβαστες με την κοινοτική πολιτική για την προστασία του περιβάλλοντος, την ενέργεια και τις μεταφορές,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Το Ηνωμένο Βασίλειο εξουσιοδοτείται να εφαρμόζει διαφοροποιημένους συντελεστές ειδικών φόρων κατανάλωσης στα καύσιμα που χρησιμοποιούνται στις οδικές μεταφορές και περιέχουν βιοντίζελ καθώς και στο βιοντίζελ που χρησιμοποιείται ως καθαρό καύσιμο για οδικές μεταφορές.

Το βιοντίζελ αποτελεί καύσιμο που παράγεται από βιομάζα κατά την έννοια του άρθρου 2 στοιχείο β) της οδηγίας 2001/77/ΕΚ ή που προέρχεται από χρησιμοποιημένα τηγανισμένα έλαια και χρησιμοποιείται ως καύσιμο για τις οδικές μεταφορές.

2. Η μείωση του ειδικού φόρου κατανάλωσης δεν επιτρέπεται να είναι μεγαλύτερη από το ποσό του ειδικού φόρου κατανάλωσης που καταβάλλεται για τον όγκο βιοντίζελ που περιέχεται στα προϊόντα που αναφέρονται στην παράγραφο 1 για τα οποία είναι δυνατό να ισχύσει η μείωση.

3. Οι φορολογικοί συντελεστές που ισχύουν για τα προϊόντα που αναφέρονται στην παράγραφο 1 πρέπει να συμβιβάζονται με τους όρους της οδηγίας 92/82/ΕΟΚ, και ιδίως με τον ελάχιστο συντελεστή που καθορίζεται στο άρθρο 5 αυτής.

Άρθρο 2

Βάσει της ετήσιας επανεξέτασης εκ μέρους του Ηνωμένου Βασιλείου, η μείωση του ειδικού φόρου κατανάλωσης πρέπει να αναπροσαρμόζεται, ώστε να αποφεύγεται η υπεραντιστάθμιση του επιπλέον κόστους παραγωγής των βιοκαυσίμων.

Άρθρο 3

Η παρούσα απόφαση παύει να ισχύει στις 31 Mαρτίου 2007.

Άρθρο 4

Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βορείου Ιρλανδίας.

Βρυξέλλες,

Για το Συμβούλιο

Ο Πρόεδρος